Elmar Johannes Saar

Elmar Johannes Saar (11. august 1901 Otepää vald, Tartumaa – 26. juuni 1947 Tartu) oli eesti metsateadlane.Eesti teaduse biograafiline leksikon, 3. köide

Elulugu
Elmar Johannes Saar oli metsavahi poeg.

Võttis osa Vabadussõjast. Lõpetas 1921 Tartu Õpetajate Seminari ja 1940 Tartu Ülikooli Metsakorralduse Instituudi, kaitses diplomitöö "Vaivara metskonna Kalmujäe metsandiku majandamiskava".Uued metsateadlased. Eesti Mets, 1940, nr 5, lk 209 Oli 1921–1929 Metsade Valitsuse (aastast 1927 Riigimetsade Valitsuse) metsakorraldusosakonna (hiljem -büroo) tehnik-maamõõtja, 1929–1937 metsataksaator, 1937–1939 Metsahoiukomitee sekretär, 1939–1941 Riigimetsade Talituse metsakorraldusbüroo juhataja, 1942–1943 Metsade Keskvalitsuse metsamajandusosakonna juhataja asetäitja, 1945–1947 Tartu Ülikooli metsakorralduse ja metsakasvatuse kateedri juhataja, dotsent.

Teadustöö
Uurimisvaldkonnad: metsakorraldus ja -kaitse, metsade seisund. Sõjaeelsetes töödes käsitles metsade kaitset, võitlust metsatulekahjudega, kärsaklaste ja üraskite bioloogiat ning tõrjet, talumetsandust. Sõja-aegsetes ja -järgsetes töödes analüüsis Eesti metsade seisundit – metsakorraldust, metsavarusid vanuseklasside järgi, tegelikku ja võimalikku sihtpindala ja tagavara, enamuspuuliikide tagavara ja keskmist juurdekasvu vanuseklasside järgi, metsakasutust riigimetsades kuni 1941. aastani. 12 teaduspublikatsiooni, sh 1 lühimonograafia.

Teoseid
 Metsakaitsest talumetsades. // EM (1939) 4
 Metsadest ja metsakaitsest Põhja-Eestis 1888. a. – 1916. a. // EM (1939) 6
 Metsakahjutuli ja selle vastu võitlemine. Tallinn, 1940
 Metsakorraldus Eestis ja selle tulemustest. // EM (1943) 4, 7
 Talumetsadest ja nende kasutussuuruse määramisest. // EM (1944) 2
 Nõukogude Eesti metsamajanduse probleeme (Eesti metsade seisundist). // Plaanimajandus (1945) 6/7.

Viited

Kirjandus
 Album Academicum Universitatis Tartuensis 1918–1944. I–III. Trt, 1994, II, 166
 Tartu Riikliku Ülikooli õppe-teaduskoosseisu biobibliograafia nimestik 1944–1980. Trt, 1987, 420
 Wallner, J. Elmar Saar in memoriam. // EME (1958) 26
 Margus, M., Meikar, T. Tartu Ülikooli põllumajandusteaduskonna metsaosakond 80. Tartu, 2000, 55.


Kategooria:Eesti metsateadlased
Kategooria:Tartu Ülikooli metsandusteaduskonna õppejõud
Kategooria:Tartu Ülikooli põllumajandusteaduskonna vilistlased
Kategooria:Korporatsioon Rotalia liikmed
Kategooria:Vabadussõja veteranid
Kategooria:Sündinud 1901
Kategooria:Surnud 1947